[bookmark: _GoBack] Igor Marinček dr. med. se je rodil 28. aprila 1921 v Celju mami Miji in očetu Franu kot najmlajši od štirih sinov. Pred tem sta starša službovala kot učitelja na slovenskih šolah v Trstu, zaradi fašističnega nasilja pa si je družina poiskala dom v Celju. Po končani gimnaziji se je v Ljubljani leta 1940 vpisal, leta 1952 pa diplomiral na Medicinski fakulteti. Med 2. svetovno vojno so Nemci celo družino leta 1941 izselili v Niš. V tamkajšnji bolnici je kot medicinec več let pomagal pri različnih opravilih. Po vojni je prvo službo zdravnika dobil leta 1953 v Mestni ambulanti Izola v takratni coni A, drugo leta 1955 v Zdravstveni postaji na Cankovi in tretjo, v kateri je dočakal upokojitev, pa leta 1960 v Zdravstvenem domu v Radljah ob Dravi. Tam je bil v letih 1964 do 1983 direktor. Upokojil se je leta 1986. Leta 1972 se je vpisal na Medicinsko fakulteto Sveučilišta v Zagrebu in leta 1973 opravil izpit za specialista splošne medicine. Bil je eden prvih učiteljev smučanja v državi. Umrl je 6. novembra 2006 v Slovenj Gradcu zaradi odpovedi srca.
